Katedra obchodného práva a hospodárskeho práva Vás pozýva na

**V. Študentské sympózium z obchodného práva:**

**„Ochrana práv veriteľov v obchodných záväzkových vzťahoch“**

**Dátum:** 30. novembra – 1. decembra 2017

**Miesto konania:** Učebno-výcvikové stredisko Danišovce

Cieľom sympózia je umožniť študentom rozvinúť svoje analytické a argumentačné schopnosti v oblasti obchodného práva a ochrany práv veriteľov. Predpokladá sa spracovanie príspevku, účasť na sympóziu a jeho prezentovanie pred ostatnými účastníkmi.

Od účastníkov sa očakáva osobné prezentovanie príspevku na sympóziu a aktívna účasť v debate. Podstatou sympózia nie je spracovanie seminárnej práce mapujúcej základné otázky problematiky alebo koláže zdrojov pod vedením vedúceho, ale aktívna samostatná práca študenta bez priameho vedenia členom katedry. Cieľom príspevkov nie je generický popis jednotlivých inštitútov, ale práve zameranie sa na problematické aspekty, následky rozdielnych koncepcií a podobne. Pre účely diskusie o probléme budú priebežne určené kontaktné osoby spomedzi členov katedry.

Pri spracovaní príspevkov musia byť dodržané všetky formálne náležitosti akademických príspevkov (citovanie a iné formálne náležitosti). Výstupy z predchádzajúcich ročníkov sympózia nájdete medzi publikáciami zverejnenými na webovom sídle fakulty**.**

Záujemcovia o účasť na sympóziu sa prihlásia do 25. októbra 2017 mailom na *jozef.corba(zav)upjs.sk*, resp. *zofia.sulekova(zav)upjs.sk* aj so zvolenou témou. Témy budú prideľované podľa časového poradia.

1. **Zabezpečovacie inštitúty v obchodných záväzkových vzťahoch**

*Účelom zabezpečovacích prostriedkov je posilnenie postavenia veriteľa pri uplatňovaní svojich nárokov. Uplatňuje sa zásada akcesority a subsidiarity rovnako pri všetkých zabezpečovacích inštitútoch? Môžu si zmluvné strany dohodnúť aj iné spôsoby zabezpečenia záväzkov ako tie, ktoré sú predpokladané zákonom? Aký právny režim sa uplatňuje pri zabezpečení (obchodných) záväzkov? Je potrebné aby osoba poskytujúca zabezpečenie prejavila súhlas so zvoleným právnym režimom? Má zmena povahy účastníkov vplyv na zmenu právneho režimu zabezpečenia plnenia záväzku?*

1. **Výhrada vlastníctva ako zabezpečovací inštitút**

*Možnosť dohodnúť sa na výhrade vlastníctva k určitej veci má slúžiť okrem iného aj na zabezpečenie povinnosti dlžníka splniť svoj záväzok voči veriteľovi. Zákon ráta s jeho využitím výslovne pri kúpnej zmluve. Je tento inštitút využiteľný aj v rámci iných zmluvných vzťahov? Aké sú predpoklady na využitie práva vyplývajúceho s výhrady vlastníctva? Čo ak dôjde v medziobdobí k prevodu veci, ku ktorej bola dojednaná výhrada vlastníctva na tretiu osobu? Je podmienkou uplatnenia výhrady vlastníctva zánik zmluvného vzťahu medzi dlžníkom a veriteľom?*

1. **Zabezpečenie záväzkov prepadnutím veci alebo práv v prospech veriteľa**

*Efektívnym spôsobom zabezpečenia záväzkov sa javí byť zriadenie záložného práva k určitej veci alebo právam dlžníka, prípadne dohodnutie zabezpečovacieho prevodu práva. Súčasná právna úprava však neumožňuje dojednanie tzv. prepadného zálohu, to znamená, že v prípade porušenia záväzku dlžníka by predmet zabezpečenia ostával veriteľovi. Je tento zákaz možné obísť nejakými inými dohodami?*

1. **Využitie podmienených zmlúv pri zabezpečení záväzkov**

*V rámci príspevku by mali byť preskúmané možnosti zabezpečiť záväzok dlžníka uzavretím separátnych zmlúv s veriteľom, ktoré by sa mali plniť v prípade nesplnenia záväzku dlžníka, pričom by nešlo o typické zabezpečovacie prostriedky (záložné právo, ručenie a pod.). Aké sú možnosti či limity využitia takýchto prostriedkov na zabezpečenie záväzkov?*

1. **Rozsah regresného nároku ručiteľa**

*Príspevok by sa mal zamerať na to, ako je chránený ručiteľ, ak na miesto dlžníka splní záväzok veriteľovi, prostredníctvom svojho regresného nároku voči dlžníkovi. Preskúmať je potrebné otázky, aké okolnosti môžu ovplyvňovať rozsah regresného nároku, ako aj otázky, či pôjde o úplný regres rovnako v prípade, ak bol ručiteľ povinný zaplatiť veriteľovi aj náklady spojené s uplatňovaním pohľadávky spočívajúce v trovách súdneho konania či exekučného konania. Čo v prípade, ak je viac ručiteľov alebo viac dlžníkov ? Čo v prípade, ak ručiteľ plnil viac ako plniť mal. Ovplyvňuje výšku regresu uznanie dlhu ručiteľom alebo niektoré iné úkony ručiteľa?*

1. **Zabezpečenie záväzkov medzi spriaznenými osobami**

*Je potrebné preskúmať, či platia odlišné pravidlá pre výkon zabezpečovacích inštitútov (najmä záložné právo či zabezpečovací prevod práva) ak sa zabezpečenie týka záväzkov medzi spriaznenými osobami. Autor by sa mal zaoberať otázkou, či dojednaním takýchto zabezpečovacích prostriedkov nemôže dôjsť k znevýhodneniu iných veriteľov dlžníka, najmä ak by sa dlžník mal dostať do stavu krízy alebo úpadku. Ako prebieha výkon takýchto zabezpečovacích prostriedkov medzi spriaznenými osobami v prípade stavu krízy na strane dlžníka či v prípade vyhlásenia konkurzu na majetok dlžníka.*

1. **Akreditív, zmenka a šek ako zabezpečovací vs. platobný prostriedok**

*Príspevok je zameraný na posúdenie prípadných rozdielov pri uplatňovaní týchto prostriedkov v prípade, ak sú uplatňované ako platobné prostriedky resp. ak sú uplatňované ako zabezpečovacie prostriedky. Ovplyvňujú tieto skutočnosti spôsob uspokojovania pohľadávky veriteľa, prípadne výšku príslušenstva pohľadávky veriteľa alebo otázky premlčania nárokov veriteľa?*

1. **Zmluvná pokuta vo vzťahu k iným právnym inštitútom (náhrada škody, úrok z omeškania, odstupné)**

*Aké interpretačné problémy sú spojené s nedostatočným označením dohody o zmluvnej pokute? Za akých podmienok existuje možnosť (prípustnosť) súbehu zmluvnej pokuty a práva na náhradu škody, resp. zmluvnej pokuty a úroku z omeškania? Môžu byť jednotlivé inštitúty v zmluve dohodnuté ako alternatívne s tým, že ich voľba sa ponecháva na veriteľa? Aký vplyv má zaplatenie odstupného na povinnosť zaplatiť zmluvnú pokutu?*

1. **Limity v určovaní výšky zmluvnej pokuty**

*Akým spôsobom sa určuje výška zmluvnej pokuty?* *Môže byť neprimerane vysoká zmluvná pokuta považovaná za neplatný právny úkon? Ako sa posudzuje primeranosť výšky zmluvnej pokuty, čo všetko by mal súd brať do úvahy? Môže sa zmluvná pokuta viazať nielen na porušenie povinnosti, ale taktiež na spôsob jej porušenia (e.g. hrubé porušenie povinnosti). Mohol by súd pozmeniť spôsob určenia výšky zmluvnej pokuty?*

1. **Úroky z omeškania**

*Sankciu za omeškanie s plnením peňažného záväzku si môžu strany modifikovať vo vzájomnej dohode. Vzťahuje sa dohodnutá výška úrokov z omeškania na všetky peňažné pohľadávky (e.g. omeškanie s platením zmluvnej pokuty)? Čím je limitovaná dohoda o výške úrokov z omeškania a aké to má právne dôsledky? Bola by platná dohoda na základe, ktorej sa umožňuje veriteľovi kombinovať spôsoby výpočtu výšky úrokov z omeškania?*

1. **Odporovateľnosť právnych úkonov**

*Odporovacia žaloba je nástrojom v rukách veriteľa, ktorým sa veriteľ dovoláva uspokojenia svojej pohľadávky od dlžníka z toho, čo odporovateľným právnym úkonom ušlo z dlžníkovho majetku. Aké právne následky sú spojené s úspešným odporovaním úkonu? Môže sa jednať o ukrátenie veriteľa v prípade, ak obdržal dlžník od nadobúdateľa skutočne ekvivalentné plnenie?*

1. **Zmenkové ručenie**

*Zmenkové ručenie je osobitným prostriedkom na zabezpečenie obchodných záväzkov. Ako sa v praxi prejavuje nepravá akcesorita zmenky? Aké námietky môže uplatniť zmenkový ručiteľ voči veriteľovi? Trvajú účinky ručenia aj v prípade neplatnosti zabezpečeného záväzku?*